Eesti Keemiatööstuse Liidu esialgne sisend Kliimaseaduse **ettevõtluse ja ressursikasutuse töörühma II kohtumisele 18.01.2024**

17.08.2024

 **Üldine märkus:** Vajame veel formaadi täpsustust - kas tegeleme kliimaseadusega või kliimaarengukavaga, eesmärgiga jõuda kliimaneutraalsuseni 2050 aastaks. Seadus ja arengukava on oma ülesehituselt ja põhimõtetelt väga erinevad ja praegune protsess tundub arengukava tegemine?

**Arutelu suunavad küsimused, millele enne kohtumist mõelda**

* **Mida riik peab tegema kliimaeesmärkide täitmise taustal, et anda ettevõtlussektorile kindlus investeeringute tegemiseks?**

Eesti kliimaeesmärk ja selle saavutamise meetmed ei tohi seada ohtu Eesti riigi konkurentsivõime ja majanduse jätkusuutlikku arengut. **Eesti riik peab arvestama ja seisma selle eest Euroopa Liidu tasandil, et meie panus kliima eesmärkide täitmisesse oleks proportsionaalne**

Ei ole õige seada eesmärke valdkondades, sektorites kus on toimiv Euroopa Liidu reeglistik ja kuhu oleme osa oma otsustusõigusest delegeerinud – ETS 1 on täna turupõhise loogikaga üles ehitatud) ja sinna täiendavalt riigil pole vaja sekkuda.

Sektoraalsete eesmärkide seadmisel tuleb arvestada sektorite senist panust kasvuhoonegaaside vähendamisel, eesmärkide mõjusid sektori jätkusuutlikkusele ning mõjusid Eesti tarbijatele ja majandusele. **Me ei toeta ühe sektori või tegevusala eesmärkide mittetäitmise kompenseerimist teisele sektorile või tegevusalale täiendavate nõudmiste karmistamisega.**

Riik peaks sekkuma nii vähe kui võimalik ja kliimaseadus peab andma õiguskindluse inimestele ja majandusele, et ettenähtavus, investeerimiskindlus ja õigusselgus paraneb mitte ei anna riigile võimalust kliimaseaduse kaudu hakata oma äranägemise järgi veel rohkem sekkuma

* **Milline peaks olema Kliimaseaduse majandusmõõdik?**

Kui kliimaneutraalsuseni jõudmisel tagatakse majanduse konkurentsivõime ja selle parendamine siis see mõõdik, mis peab sellele vastavust mõõtma on majandusteadlaste välja töötada. Mõõtma ei peaks EU ETS1 ja ETS2 sektoreid. Näiteks oluline mõõdik võiks on väliskaubandusbilanss ja välisinvesteeringute mahud. Sekkumised näitavad et mõõdik on õige? T

Teeme ettepaneku seada kliimaseaduse eesmärgiks konkurentsivõime ja ekspordi kasvu, mida mõõdetakse positiivse väliskaubandusbilansi saavutamise ning kaupade ja teenuste ekspordimahu kasvatamisega vastavalt Eesti riigi strateegilistele dokumentidele.

* **Mida on vaja, et rohekütuste, -energia ja tooraine kasutuselevõttu soodustada?**

Rohekütuse ja tooraine definitsioon vajab selgitust. Eelkõige uute (rohe)kütuste, toorainete kasutusele võtmisel ja soodustamisel tuleks hinnata elutsükli CO2 mõjusid ja neid kajastada kliimaseaduse või eriseaduste mõjuhinnangutes. Rohekütusete kasutuselevõtuga energia võimalikku hinnatõusu on kindlasti vaja esialgu subsideerida sotsiaalselt haavatavatele gruppide nii samuti nagu ka ETS2 mõju elamu ja fossiilse kütuse sektorile. Ei oska prognoosida fossiilset energiast/kütuste väljumisel tekkivat mõju.

* **Kas väiksema ressursiga on võimalik tagada lisandväärtuse kasv?**

Ei ole Kliimaseaduse kui raamseaduse teema.

* **Milliseid meetmeid, otsuseid, samme vajavad tööstused selleks, et üleminekut kliimasõbralikule majandamisele teha?**

Jätkuvalt puudub selge eesmärk kliimaseadusel – kas kliimaneutraalsus, konkurentsivõimelise majandusega kliimaneutraalsus, missugune roll ja millisest metoodikast lähtuvalt on süsiniku sidujatel, et kompenseerida heidet. Kas Eesti kliimaseadus tegeleb oma CO2 jalajälje ja keskkonnamõjudega sh elurikkuse kaitse ainult Eesti piirides või vaatab see suuremat pilti? Sellisel juhul tuleks kaaluda, et panna seadusesse kohustus kirja kui palju riik kohustab maksma enim mõjutatud piirkondades kliimamuutuste leevendamisesse ja kohanemisesse.

* **Sektorite panusel tuleb arvestada rahvusvahelist konkurentsi st need kus sihturud on globaalsed, siis tuleb arvestada sealseid suundumusi ja eesmärke, kus on lokaalsed siis sealseid.**

EList väljapoole eksportivate tööstuste jaoks seada õiglased kohustused, et ei kaotaks tööstuse konkurentsivõime või ei toimuks enneaegset tööstuse sulgemist. Otsuste juures tuleb hinnata, kas seatav kohustus ka tegelikult globaalseid heitkoguseid vähendab või toimub tootmise asendamine ilma CO2 vähendamiseta

* **Riik peab hüvitama kliima kaitse eesmärgil ettevõtete tegevuse ennetähtaegse lõpetamise tulemusel ettevõtetele tekkiva kahju.**

Kui kliimaseaduse tulemusel on ettevõtjad kohustatud või sunnitud oma tegevuse õiguspäraselt oodatust varem lõpetama ja selline lõpetamine põhjustab ettevõtjatele kahju, tuleb kliimaseaduses ette näha ka selge põhimõte, et vastav kahju tuleb hüvitada koheselt ja õiglaselt. Riigi poolt tekitatud kahju hüvitamise kohustus on Euroopa Liidus üldtunnustatud õiguspõhimõte ja vastava kohustuse paneb riigile ka põhiseadus. Riik peab välja töötama ka eraldi seadusega kahjude hüvitamise mehhanismi kliimaseaduse põhimõtete rakendamiseks.

* **Kliimaseaduse raames eraldi põlevkivi perspektiivi käsitlemine ei ole põhjendatud.**

Süsiniku sidumise ja kasutamise tehnoloogiaid arendatakse ning karmistuvas kliimapoliitikas nõudlus nende tehnoloogiate järele kasvab. Seetõttu võib põlevkivi kasutamise jätkamine kooskõlas kõigi kliimaneutraalsuse eesmärkidega olla võimalik ka pärast 2050 aastat. Kliimaseadus või muud õigusaktid ei peaks seetõttu ette nägema põlevkivitööstuse keeldu enne ega pärast 2050. aastat, kui on võimalik tagada süsiniku sidumine vajalikus koguses. Kehtivates arengukavades ja teistes strateegilistes dokumentides toodud mõjuhinnanguid ja eesmärke ei tohi ignoreerida.

* **Eesti Keemiatööstuse Liit on alustanud Eesti keemiatööstuse jaoks 2050 aasta eesmärkide saavutamiseks üleminekutee koostamist**

2050 aasta rohelise kokkuleppe „**topelt-kaksikeesmärk**“: sisaldab endas nelja suurt üleminekut:

**a)muutumine digitaalseks;**

**b)kliimaneutraalseks;**

**c) ringseks ja**

**d) üleminek kemikaalide ohutule ja kestlikule disainile.**

Üleminekuteed on muutumas ka ettevõtete jätkusuutlikkuse aruandluse nurgakiviks ja muutuvad üha enam keemiaettevõtete nn. tegevuslitsentsiks, nagu näitab uus tööstusheite direktiiv. Kuigi Eesti üleminekuteed peavad kajastama ELi[***Transition Pathway for the Chemical Industry***](https://transition-pathway.cefic.org/)eesmärke ja sisu, peaks see võtma arvesse ka meie riiklikul tasandil olemasolevaid algatusi , eripärasid ning riiklike arengukavasid.

Üleminekutee väljatöötamine võimaldab meil tuvastada, kus puuduvad tingimused ümberkujundamisprojektidesse investeerimiseks. Järgmine poliitiline tsükkel 2024-203 on meie tööstuse ümberkujunemise jaoks otsustav ajastu.

* **Kuidas edendada rohetehnoloogiate/roheliste tööstusharude teket ja innovatsiooni olemasolevates?**

Kliimaseaduse teekaart ja eesmärk peavad olema tehnoloogiliselt realistlikult saavutatavad võttes arvesse aega, mis kulub tehnoloogia arendamiseks ja juurutamiseks. **Soodustada tuleb uute tehnoloogiate juurutamist mitte ainult nende välja mõtlemist.**

**Millised on takistused üleminekul (nii regulatiivsed, maksusüsteemist tulenevad kui muud)?**

Regulatiivsete otsustega tööstuste sulgemisel tuleb kahju kompenseerida. **Muud takistused on eriseaduste teema.**

* **Millised on valdkonnad/taristuinvesteeringud mis on kriitiliselt vajalikud selleks, et toetada ettevõtete/tööstuse üleminekut?**

**Ei ole Kliimaseaduse teema,** vaid riigi loodud või kliimaeesmärkide täitmist toetava ettevõtluskeskkonna teema.

**Juhime tähelepanu et üleminekuks kliimaneutraalsele** on vaja tunnistada Eesti riigil fakti, et Euroopa roheline kokkulepe on meie uus kasvustrateegia – majanduskasvuks. Kui me siin Eestis keskendume tasamajandusele või kestlikule kahanemisele, siis tööstuses sisulist üleminekut **ei toimu.**

**MEIE PRIORITEEDID KLIIMANEUTRAALSE JA KONKURENTSIVÕIMELISE TÖÖSTUSE JAOKS:**

1. TAASTUVENERGIA KÜLLUS JA TOORAINE SÕLTUMATU PIISAVUS

Juurdepääs taskukohasele ja külluslikule energiale on tööstusete tõhusaks toimimiseks ja kliimaneutraalse tööstuse saavutamiseks järgmistel aastakümnetel ülioluline. EL peaks seadma esikohale energiaallikatele ligipääsu kindlustamise ning toetama piiriülese elektrivõrgu laiendamist ja energiasalvestite rajamist.

1. TAASTUVA JA RINGSE SÜSINIKU TARNETE SUURENDAMINE

Tuleb tagada kõigi olemasolevate ringse ja taastuva süsiniku tootmise tehnoloogiate, sealhulgas keemilise ringlussevõtu, kasutamise laiendamine ning stimuleerida ka süsiniku sidumise ja kasutamise (CCU) tehnoloogiaid ning biopõhiste lähteainete kasutamist.

1. MUUTUMINE ATRAKTIIVSEKS TÖÖSTUSSE INVESTEERIMISEKS

Et ettevõtted saaksid investeerida uuenduslike tehnoloogiate väljatöötamisse ja kasutuselevõtmisse, vähese heitega tootmisse ja kõrget kvalifikatsiooni nõudvatesse töökohtadesse, peame olema teiste piirkondadega võrreldes konkurentsivõimeline.

Rohelisele tööstusele üleminek nõuab **tohutuid investeeringuid nii era- kui ka avalikult** sektorilt ( 17, 5 miljardit aastaks 2050) **,** kuid praegune ELi riigiabi raamistik takistab. Komisjon peaks läbi vaatama kehtivad riigiabi nõuded, et lihtsustada liikmesriikide poolt tööstusprojektide rahastamist selliste investeeringute ülemaailmse konkurentsi kontekstis. Samuti tuleks lihtsustada tööstusprojektide **jaoks ELi rahastamisvahendite ligipääsetavust** ja tagada piisav olemasolu.

1. INNOVATSIOONIRAAMISTIKU NUTIKAMAKS MUUTMINE

Innovatsiooni põhimõtted peavad keskenduma tehnoloogilise avatuse edendamisele, pragmaatilisusele ja liiga üksikasjaliku reguleerimise vältimisele. Esikohale tuleb seda poliitikad, mis edendavad innovatsiooni, uute lahenduste kasutuselevõttu.

Hallar Meybaum

hallar@keemia.ee